CELEX: 32021R2324
Language: hu
Date: 2021-08-23 00:00:00
Title: A Bizottság (EU) 2021/2324 felhatalmazáson alapuló rendelete (2021. augusztus 23.) az (EU) 2019/1241 európai parlamenti és a tanácsi rendeletnek a Kelta-tengeren, az Ír-tengeren és a Skóciától nyugatra fekvő területeken folytatott egyes tengerfenéki és nyílt vízi halászati tevékenységekkel kapcsolatos technikai intézkedések tekintetében történő módosításáról

2021.12.29.   
               
               
                  HU
               
               
                  Az Európai Unió Hivatalos Lapja
               
               
                  L 465/1
               
            
         A BIZOTTSÁG (EU) 2021/2324 FELHATALMAZÁSON ALAPULÓ RENDELETE
         (2021. augusztus 23.)
         az (EU) 2019/1241 európai parlamenti és a tanácsi rendeletnek a Kelta-tengeren, az Ír-tengeren és a Skóciától nyugatra fekvő területeken folytatott egyes tengerfenéki és nyílt vízi halászati tevékenységekkel kapcsolatos technikai intézkedések tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről szóló, 2019. június 20-i (EU) 2019/1241 európai parlamenti és tanácsi rendeletre (1) és különösen annak 2. cikke (2) bekezdésére, 10. cikke (4) bekezdésére és 15. cikke (2) bekezdésére,
         mivel:
         
                     (1)
                  
                  
                     2019. augusztus 14-én hatályba lépett a halászati erőforrások és a tengeri ökoszisztémák technikai intézkedések révén történő védelméről szóló új (EU) 2019/1241 rendelet (a továbbiakban: a technikai intézkedésekről szóló rendelet). VI. melléklete konkrét rendelkezéseket tartalmaz az északnyugati vizek uniós vizei tekintetében regionális szinten szükséges technikai intézkedésekhez.
                  
               
                     (2)
                  
                  
                     Belgium, Spanyolország, Franciaország, Írország és Hollandia közvetlen halászati gazdálkodási érdekkel bír az északnyugati vizeken. Ezek a tagállamok 2020 májusában nyújtották be az első közös ajánlást. A Halászati Tudományos, Műszaki és Gazdasági Bizottság (HTMGB) 2020 júliusában értékelte a közös ajánlást. Miután a HTMBG kibocsátotta szakvéleményét, a Bizottság felkérte a tagállamokat, hogy hangolják össze a közös ajánlást a tudományos értékeléssel. Ennek következtében a tagállamok 2020. december 14-én módosított közös ajánlást nyújtottak be.
                  
               
                     (3)
                  
                  
                     A közös ajánlásban javasolt intézkedések felhatalmazáson alapuló jogi aktus útján történő elfogadásáig az (EU) 2021/92 tanácsi rendelet (2) 15–17. cikke meghatározta az következőket: a nyugati vizekre vonatkozó többéves – a közönséges tőkehal és a vékonybajszú tőkehal járulékos fogásainak a Kelta-tengeren és a vele szomszédos területeken történő csökkentésére irányuló – terv értelmében vett korrekciós intézkedéseket, valamint további, a tőkehalfélék járulékos fogásainak csökkentését célzó technikai intézkedéseket. Ezek az intézkedések funkcionálisan kapcsolódtak a vegyes halászat keretében kifogott célfajokra vonatkozó TAC-szintekhez, mivel ezen intézkedések hiányában ezeket a teljes kifogható mennyiségi szinteket a járulékosan kifogott halállományok helyreállításának lehetővé tétele érdekében csökkenteni kellett volna.
                  
               
                     (4)
                  
                  
                     Az északnyugati vizek egy része már nem minősül uniós víznek, ezért az EU-nak és az Egyesült Királyságnak tárgyalásokat kell kezdenie a közös intézkedésekről. Amíg az EU és az Egyesült Királyság nem állapodik meg az összehangolt, funkcionálisan kapcsolódó technikai intézkedésekről, továbbra is az (EU) 2021/92 rendelet 15–17. cikkében megállapított meglévő, funkcionálisan kapcsolódó technikai intézkedéseket kell alkalmazni, amelyek lehetővé tették a célfajok teljes kifogható mennyiségeinek az említett rendeletben javasolt szinteken történő meghatározását anélkül, hogy veszélyeztetnék az uniós vizeken az elkerülhetetlen járulékos fogások által érintett állományok állapotát; egyúttal azonban el kell ismerni, hogy az EU számára prioritást lesz a szóban forgó megállapodás 2022 elején történő elérése. Minden harmadik országgal 2022-re egyeztetett technikai intézkedést a vonatkozó jogi kereten belül be kell építeni az uniós jogba.
                  
               
                     (5)
                  
                  
                     Az Egyesült Királysággal folyó tárgyalásokkal párhuzamosan az érintett tagállamok (Belgium, Spanyolország, Franciaország, Írország és Hollandia) 2021. április 30-án új közös ajánlást nyújtottak be, amely tartalmilag megegyezik a 2020-ban benyújtott közös ajánlással, de kiegészül egy, az ICES 7a körzetre (Ír-tenger) vonatkozó új specifikációval. A közös ajánlás azt javasolta, hogy ezeket az intézkedéseket fenn kell tartani mindaddig, amíg nem születik megállapodás az Egyesült Királysággal.
                  
               
                     (6)
                  
                  
                     E rendelet célja, hogy egyetlen jogi aktusba foglalja az északnyugati vizekre vonatkozó visszadobási tervek részeként korábban elfogadott technikai intézkedésekről szóló meglévő rendelkezéseket. az (EU) 2021/92 rendelet 15–17. cikkében foglalt intézkedéseknek megfelelő technikai intézkedéseket, valamint a 2021-es közös ajánlásban foglalt, az Ír-tengeren alkalmazandó új halászeszközzel kapcsolatos intézkedéseket.
                  
               
                     (7)
                  
                  
                     E rendelet uniós vizekre vonatkozó intézkedései az egyrészről Európai Unió és az Európai Atomenergia-közösség, másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (3) 494. cikkének (1) és (2) bekezdésében meghatározott célok teljesítésére irányulnak, valamint a megállapodás 494. cikkének (3) bekezdésében említett elveket is figyelembe veszik. Ezek a rendelkezések nem sértik a Nagy-Britannia és Észak-Írország Egyesült Királysága vizeire vonatkozó egyéb intézkedéseket.
                  
               
                     (8)
                  
                  
                     A tagállamok által nyújtott információk alapján a HTMGB értékelte (4) (5) a regionális csoportok által a közös ajánlásban szereplő technikai intézkedések támogatása érdekében szolgáltatott bizonyítékokat.
                  
               
                     (9)
                  
                  
                     Az e rendeletben foglalt intézkedések értékelésre kerültek az (EU) 2019/1241 rendelet 2. cikkének (2) bekezdésével, valamint 15. és 18. cikkeivel összhangban. A tagállamok bizonyítékokat szolgáltattak annak igazolására, hogy a javaslatok összhangban állnak az (EU) 2019/1241 rendelet 15. cikkének (4) és (5) bekezdéseivel.
                  
               
                     (10)
                  
                  
                     A közös ajánlással kapcsolatban 2021. július 16-án konzultációra került sor a halászati szakértői csoporttal.
                  
               
                     (11)
                  
                  
                     A közös ajánlás a 2020-ban érvényes korrekciós intézkedések alapján (6) konkrét intézkedéseket javasolt a közönséges tőkehal és a vékonybajszú tőkehal járulékos fogásainak csökkentése érdekében a Kelta-tengeren és a vele szomszédos területeken. Ezek a konkrét intézkedések az ICES 7f és 7 g körzet uniós vizein, a 7h körzetnek az é. sz. 49° 30′-től északra és a 7j körzetnek az é. sz. 49° 30′-től északra és a nyugati hosszúság 11°-tól keletre fekvő uniós vizein a fenékvonóhálók és a kerítőhálók használatára vonatkoznak, valamint azokra a fenékvonóhálóval halászó hajókra, amelyek fogásain belül – az esetleges a visszadobásokat megelőzően – legalább 20 % a foltos tőkehal aránya. A HTMBG arra a következtetésre jutott (7), hogy a javasolt halászeszközök nagyobb szelektivitást biztosítanak, mint az (EU) 2019/1241 rendeletben leírt intézkedések. A javasolt intézkedéseket ezért bele kell foglalni az (EU) 2019/1241 rendeletbe.
                  
               
                     (12)
                  
                  
                     A közös ajánlás konkrét feltételeket javasolt a Kelta-tengerre a fogások összetételével kapcsolatban, különösen abban az esetben, ha a közönséges tőkehal járulékos fogásai nem haladják meg az 1,5 %-ot. A HTMBG nem szívesen állapítana meg feltételeket a járulékos fogások küszöbértékei alapján, tekintettel arra, hogy ezeken a területeken rossz állapotúak az állományok. A HTMBG ugyanakkor megállapította (8), hogy a közös ajánlásban meghatározott alternatív eszközök akkor is nagyobb szelektivitást biztosítanának, mint az (EU) 2019/1241 rendeletben eredetileg előírt halászeszközök, ha egyetlen út alkalmával sem lépnék át az 1,5 %-os járulékos fogást a közönséges tőkehal esetében. A javasolt intézkedéseket ezért bele kell foglalni az (EU) 2019/1241 rendeletbe.
                  
               
                     (13)
                  
                  
                     A közös ajánlás külön technikai intézkedéseket javasolt az ICES 7f–k körzetek uniós vizein és az ICES 7e körzetnek a ny. sz. 5°-tól nyugatra eső részén használt fenékvonóhálókkal és kerítőhálókkal kapcsolatban. A HTMBG arra a következtetésre jutott, hogy ezek az intézkedések nagyobb szelektivitást biztosítanak, mint az (EU) 2019/1241 rendeletben javasolt intézkedések. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (14)
                  
                  
                     A közös ajánlás külön feltételeket javasolt a Kelta-tengeren arra az esetre, ha a fogáson belül a norvég homár aránya meghaladja a 30 %-ot. A HTMBG arra a következtetésre (9) jutott, hogy a javasolt lehetőségek összességében nagyobb, vagy legalább ugyanolyan szelektivitást biztosítanak, mint az (EU) 2019/1241 rendeletben meghatározott célzott halászatra vonatkozó eltérések. A kettős zsákvég vonatkozásában a HTMBG értékelte az előző jelentésekben hivatkozott alátámasztó tanulmányt (10), és megállapította, hogy elvileg ez képes lehet a nemkívánatos fajok járulékos fogásainak csökkentésére, miközben biztosítja a célfajok kifogását is. A tagállamoknak legkésőbb 2022. május 1-jéig további specifikációkat kell a HTMGB számára benyújtaniuk értékelésre. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (15)
                  
                  
                     A közös ajánlás külön feltételeket javasolt a Kelta-tengeren arra az esetre, ha a fogáson belül a vékonybajszú tőkehal aránya meghaladja az 55 %-ot, illetve ha több mint 55 % az ördöghal, a szürke tőkehal vagy a szárnyas rombuszhal együttes aránya. Bár a HTMBG nem szívesen vezet be feltételeket a fogás összetételével kapcsolatban (11), úgy látja, hogy a javasolt intézkedések még mindig nagyobb szelektivitást biztosítanak, mint a technikai intézkedésekről szóló rendeletben eredetileg előírt halászeszközök. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (16)
                  
                  
                     A közös ajánlás különleges technikai intézkedéseket javasolt a Skóciától nyugatra fekvő vizekkel kapcsolatban. A HTMBG megállapította, hogy a javasolt eszközökkel valószínűleg javítható a közönséges tőkehal, a foltos tőkehal és a vékonybajszú tőkehal szelektivitása. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (17)
                  
                  
                     A közös ajánlás külön technikai intézkedéseket javasolt az Ír-tengeren használt, legalább 70 mm, de 100 mm-nél kisebb szembőségű zsákvéggel felszerelt fenékvonóhálók és kerítőhálók vonatkozásában, valamint a több mint 30 %-ban norvég homárt tartalmazó fogásokkal kapcsolatban. A HTMBG megállapította (12), hogy ezek az eszközök valószínűleg csökkenteni fogják a közönséges tőkehal, a foltos tőkehal és a vékonybajszú tőkehal fogásait a technikai intézkedésekről szóló rendeletben foglalt intézkedésekhez képest. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (18)
                  
                  
                     A közös ajánlás különös technikai intézkedéseket javasolt az Ír-tengeren legalább 12 méter teljes hosszúságú, fenékvonóhálóval vagy kerítőhálóval halászó olyan hajókra vonatkozóan, amelyek fogásaiban sajátos a foltos tőkehal, a közönséges tőkehal és a valódi rájafélék együttes aránya. A HTMBG általában véve úgy látta (13) (14), hogy a közös ajánlásban javasolt eszközök nagyobb szelektivitást biztosítanak, mint a technikai intézkedésekről szóló rendeletben leírt eszközök. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (19)
                  
                  
                     A közös ajánlás 2021-re vonatkozóan magában foglalja az ICES 7a körzetben (Ír-tenger) használt fenékvonóhálók és kerítőhálók jellemzőit annak alapján, hogy az (EU) 2019/1241 rendeletben erre a területre és az ehhez a halászathoz előírt eszközökkel azonos szelektivitást biztosítanak. A HTMBG elemezte a 2021. júniusi közös ajánlásban végrehajtott változtatást alátámasztó új tudományos bizonyítékokat, és úgy látta, hogy az új eszközök hasonló szelektivitást biztosítanak, mint az eredetileg előírt halászeszközök.
                  
               
                     (20)
                  
                  
                     A közös ajánlás javasolta, hogy több, az északnyugati vizeken folytatott rekreációs célú halászat során kifogott faj esetében a minimális állományvédelmi referenciaméretet célszerű összehangolni a kereskedelmi halászatra vonatkozó minimális állományvédelmi referenciamérettel. Az ICES minősítése szerint több, a minimális állományvédelmi referenciaméretek összehangolására vonatkozó közös ajánlásban foglalt faj állománya kimerült, illetve az ICES úgy látja, hogy a rekreációs célú halászat jelentősen befolyásolja ezen állományok teljes halászati mortalitását. Ráadásul ezek közül számos faj elvándorol a délnyugati vizekről és az Északi-tengerből az északnyugati vizekre, és a délnyugati vizek és az Északi-tenger vonatkozásában e fajok minimális állományvédelmi referenciaméretét már összehangolták a kereskedelmi és rekreációs célú halászattal. A HTMBG elemezte a benyújtott bizonyítékokat, és arra a következtetésre (15) jutott, hogy ez az intézkedés valószínűleg megerősíti a tengeri halak növendékegyedeinek védelmét. Ezeket az intézkedéseket ezért bele kell foglalni az (EU) 2019/1241 rendeletbe.
                  
               
                     (21)
                  
                  
                     A hasznosítási korösszetételek optimalizálása, a halászeszközök szelektivitásának növelése, valamint a nem szándékos fogások csökkentése érdekében ezért helyénvaló elfogadni a tagállamok által benyújtott technikai intézkedéseket.
                  
               
                     (22)
                  
                  
                     mivel az e rendeletben előírt intézkedések közvetlenül érintik a halászhajók halászati idényének tervezését és a kapcsolódó gazdasági tevékenységeket, e rendeletnek a kihirdetése után azonnal hatályba kell lépnie,
                  
               ELFOGADTA EZT A RENDELETET:
         
            1. cikk
            Az (EU) 2019/1241 rendelet e rendelet mellékletének megfelelően módosul.
         
         
            2. cikk
            A melléklet 2. és 3. pontját. 2021. december 30-tól 2022. december 31-ig kell alkalmazni.
         
         
            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2021. augusztus 23-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 198., 2019.7.25., 105. o.
         
         
            (2)  A Tanács (EU) 2021/92 rendelete (2021. január 28.) bizonyos halállományok és halállománycsoportok tekintetében az uniós vizeken, valamint az uniós halászhajók tekintetében egyes nem uniós vizeken alkalmazandó halászati lehetőségeknek a 2021. évre történő meghatározásáról (HL L 31., 2021.1.29., 31. o.).
         
            (3)  HL L 149., 2021.4.30., 10. o.
         
         
            (4)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  HL L 25., 2020.1.30., 1. o.
         
         
            (7)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (8)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (9)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (10)  https://stecf.jrc.ec.europa.eu/documents/43805/2492225/JRC117511+STECF+19-08+-+Evaluation+LO+JRs.pdf
         
            (11)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (12)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (13)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (14)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (15)  https://stecf.jrc.ec.europa.eu/documents/43805/2684997/STECF+PLEN+20-02.pdf
      
      
         
            Melléklet
            Az (EU) 2019/1241 rendelet VI. melléklete a következőképpen módosul:
            
                        1.
                     
                     
                        Az A. rész a következőképpen módosul:
                        
                                    a)
                                 
                                 
                                    a 6. lábjegyzetet a következő váltja fel:
                                    
                                                „(6)
                                             
                                             
                                                Az 1380/2013/EU rendelet 15. cikkétől eltérve a szardínia, a szardella, a hering, a fattyúmakréla és a makréla minimális állományvédelmi referenciaméretei nem alkalmazandók minden egyes említett faj fedélzeten tartott teljes fogásai élősúlyának 10 %-áig.
                                                A minimális állományvédelmi referenciaméret alatti szardínia, szardella, hering, fattyúmakréla és makréla százalékos arányát a fedélzeten lévő összes tengeri élőlény élősúlya szerint válogatás után vagy kirakodáskor kell kiszámítani.
                                                A százalékarány egy vagy több reprezentatív minta alapján számítható ki. A 10 %-os határt átrakáskor, kirakodáskor, szállításkor, raktározáskor, kiállításkor és értékesítéskor is tilos túllépni”;
                                             
                                          
                              
                                    b)
                                 
                                 
                                    a táblázat alatti szöveget el kell hagyni;
                                 
                              
                                    c)
                                 
                                 
                                    a szöveg a táblázat alatt a következő ponttal egészül ki:
                                    
                                                „1.
                                             
                                             
                                                Az ebben a részben a közönséges tőkehal (Gadus morhua), a foltos tőkehal (Melanogrammus aeglefinus), a fekete tőkehal (Pollachius virens), a sávos tőkehal (Pollachius pollachius), a szürke tőkehal (Merluccius merluccius), a rombuszhalak (Lepidorhombus spp.), a nyelvhalak (Solea spp.), a sima lepényhal (Pleuronectes platessa), a vékonybajszú tőkehal (Merlangius merlangus), az északi menyhal (Molva molva), a kék menyhal (Molva dipterygia), a makrélák (Scomber spp.), a hering (Clupea harengus), a fattyúmakrélák (Trachurus spp.), a szardella (Engraulis encrasicolus), a farkassügér (Dicentrarchus labrax), a szardínia (Sardina pilchardus) és a nagyszemű vörösdurbincs (Pagellus bogaraveo) vonatkozásában meghatározott minimális állományvédelmi referenciaméretek alkalmazandók az északnyugati vizeken folytatott rekreációs célú halászat esetében.”
                                             
                                          
                              
                  
                        2.
                     
                     
                        A B. rész a következő 1.3–1.6. pontokkal egészül ki:
                        
                                    „1.3.
                                 
                                 
                                    Ez a pont az 1.1. és 1.2. ponttól eltérve alkalmazandó.
                                    
                                                1.3.1.
                                             
                                             
                                                Az ICES 7f és 7 g körzetben, továbbá az ICES 7h körzetnek az északi szélesség 49°30′-től északra, valamint az ICES 7j körzetnek az északi szélesség 49°30′-től északra és a nyugati hosszúság 11°-tól keletre eső részén fenékvonóhálóval vagy kerítőhálóval halászó hajókra a következők alkalmazandók:
                                                
                                                            a)
                                                         
                                                         
                                                            a fenékvonóhálóval vagy kerítőhálóval halászó halászhajóknak az alábbi szembőségű halászeszközök valamelyikét kell használniuk:
                                                            
                                                                        i.
                                                                     
                                                                     
                                                                        120 mm szembőségű négyzetes szemű hálómezővel felszerelt, 110 mm szembőségű zsákvég;
                                                                     
                                                                  
                                                                        ii.
                                                                     
                                                                     
                                                                        100 mm szembőségű, T90 típusú zsákvég;
                                                                     
                                                                  
                                                                        iii.
                                                                     
                                                                     
                                                                        120 mm szembőségű zsákvég;
                                                                     
                                                                  
                                                                        iv.
                                                                     
                                                                     
                                                                        160 mm szembőségű négyzetes szemű hálómezővel felszerelt, 100 mm szembőségű zsákvég;
                                                                     
                                                                  
                                                      
                                                            b)
                                                         
                                                         
                                                            ezenfelül azon fenékvonóhálóval halászó hajóknak, amelyek fogásain belül – az esetleges visszadobásokat megelőzően – legalább 20 % a foltos tőkehal aránya, az alábbiakat kell használniuk:
                                                            
                                                                        i.
                                                                     
                                                                     
                                                                        olyan halászeszköz, amelyben a horgászzsinór és az alínemelő közötti távolság legalább egy méter, vagy
                                                                     
                                                                  
                                                                        ii.
                                                                     
                                                                     
                                                                        bármely olyan eszköz, amelynek szelektivitása az ICES vagy a HTMGB értékelése szerint a közönségestőkehal-fogások elkerülését tekintve legalább azonos mértékű, és amelyet a Bizottság jóváhagyott.
                                                                     
                                                                  
                                                      
                                          
                              A tagállamok mentességet adhatnak a b) pont alkalmazása alól azoknak a fenékvonóhálóval halászó hajóknak, amelyek fogásain belül – az esetleges visszadobásokat megelőzően – kevesebb mint 1,5 % a közönséges tőkehal aránya, feltéve, hogy e hajókon fokozatosan növekvő arányban, legalább az összes halászati útjuk 20 %-ában jelen vannak megfigyelők a tengeren. Azok a tagállamok, amelyek élnek ezzel a mentességgel, minden év december 1. előtt jelentik a Bizottságnak a rendelkezést alkalmazó hajók számát és a fogásaik összetételét.
                        A tagállamok mentességet adhatnak az a) és a b) pont alkalmazása alól olyan hajóknak, amelyek másfajta különlegesen szelektív halászeszközt használnak, amennyiben az említett halászeszközök műszaki jellemzői azonos vagy nagyobb szelektivitást eredményeznek, mint az azokban a pontokban meghatározott halászeszközök, és a HTMBG által készített értékelés szerint kevesebb mint 1 % közönséges tőkehalat fognak. Az ilyen felszerelésnek vagy eszköznek meg kell felelnie a 15. cikk (4) bekezdésben foglalt előírásoknak, és azt a Bizottságnak jóvá kell hagynia.
                        
                                    1.3.2.
                                 
                                 
                                    Az 1.1., 1.2. és 1.3.1. pontoktól eltérve:
                                    
                                                a)
                                             
                                             
                                                a fenékvonóhálóval vagy kerítőhálóval halászó olyan hajóknak, amelyek fogásain belül több mint 30 % a norvég homár aránya, az alábbi halászeszközök egyikét kell használniuk:
                                                
                                                            i.
                                                         
                                                         
                                                            300 mm szembőségű négyzetes szemű hálómező; a 12 métert el nem érő teljes hosszúságú hajók 200 mm szembőségű négyzetes szemű hálómezőt használhatnak;
                                                         
                                                      
                                                            ii.
                                                         
                                                         
                                                            Seltra-hálópanel;
                                                         
                                                      
                                                            iii.
                                                         
                                                         
                                                            35 mm rácsrúdtávolságú szelektáló rács vagy hasonló hálórácsos szelektáló eszköz;
                                                         
                                                      
                                                            iv.
                                                         
                                                         
                                                            100 mm szembőségű négyzetes szemű hálómezővel felszerelt, 100 mm szembőségű zsákvég;
                                                         
                                                      
                                                            v.
                                                         
                                                         
                                                            2022. július 31-ig kettős zsákvég, amelynek felső zsákvége legalább 90 mm szembőségű, T90 típusú léhésből készült, és egy legfeljebb 300 mm szembőségű elválasztó hálómezővel van felszerelve.
                                                         
                                                      
                                          A tagállamok engedélyezhetik az v. pontban jelzett eszköz 2022. december végéig történő használatát, amennyiben az eszköz műszaki jellemzői a tagállamok által legkésőbb 2022. május 1-jén benyújtott információk alapján készült HTMGB-értékelés szerint azonos vagy nagyobb szelektivitást eredményeznek, mint az 1.2. és 1.3.1. pontokban meghatározott eszközök. Ennek az eszköznek meg kell felelnie a 15. cikk (4) bekezdésében foglalt előírásoknak, és azt a Bizottságnak jóvá kell hagynia.
                                    
                                                b)
                                             
                                             
                                                a fenékvonóhálóval vagy kerítőhálóval halászó olyan hajóknak, amelyek fogásain belül több mint 55 % a vékonybajszú tőkehal aránya, vagy 55 % az ördöghalfélék, a szürke tőkehal és a rombuszhalak együttes aránya, az alábbi halászeszközök egyikét kell használniuk:
                                                
                                                            i.
                                                         
                                                         
                                                            100 mm szembőségű négyzetes szemű hálómezővel felszerelt, 100 mm szembőségű zsákvég;
                                                         
                                                      
                                                            ii.
                                                         
                                                         
                                                            100 mm szembőségű, T90 típusú zsákvég és kiegészítő szárny.
                                                         
                                                      
                                          
                              
                                    1.4.
                                 
                                 
                                    Az 1.4.1. és az 1.4.2. pontok az 1.2. ponttól eltérve alkalmazandók.
                                    
                                                1.4.1.
                                             
                                             
                                                Az ICES 6a és 5b körzetben a ny. h. 12°-tól keletre eső (Skóciától nyugatra fekvő vizek) uniós vizeken fenékvonóhálóval vagy kerítőhálóval norvég homárra (Nephrops norvegicus) halászó hajókra a következők alkalmazandók:
                                                
                                                            a)
                                                         
                                                         
                                                            a 100 mm-nél kisebb szembőségű zsákvéget használó hajóknak egy legalább 300 mm szembőségű, négyzetes szemű hálómezőt (rögzített pozíció) kell használniuk; a 12 métert el nem érő teljes hosszúságú és/vagy legfeljebb 200 kW motorteljesítményű hajók esetében a négyzetes szemű hálómező teljes hossza 2 m, szembősége pedig 200 mm lehet;
                                                         
                                                      
                                                            b)
                                                         
                                                         
                                                            a 100–119 mm szembőségű zsákvéget alkalmazó olyan hajóknak, amelyek fogásain belül több mint 30 % a norvég homár aránya, legalább 160 mm szembőségű négyzetes szemű hálómezőt (rögzített pozíció) kell használniuk.
                                                         
                                                      Az 1.4.1. pont a) és b) pontjaitól eltérve megengedett alternatív halászeszközök használata, amennyiben az ilyen eszközök a HTMBG által végzett értékelés szerint legalább azonos vagy nagyobb szelektivitást biztosítanak a közönséges tőkehal, a foltos tőkehal és a vékonybajszú tőkehal esetében. Az ilyen eszköznek meg kell felelnie a 15. cikk (4) bekezdésben foglalt előírásoknak, és azt a Bizottságnak jóvá kell hagynia.
                                             
                                          
                                                1.4.2.
                                             
                                             
                                                Az ICES 7a körzetben (Ír-tenger) fenékvonóhálóval vagy kerítőhálóval halászó hajókra a következők alkalmazandók:
                                                
                                                            a)
                                                         
                                                         
                                                            a legalább 70 mm, de 100 mm-nél kisebb szembőségű zsákvéggel felszerelt fenékvonóhálóval vagy kerítőhálóval halászó olyan hajóknak, amelyek fogásain belül több mint 30 % a norvég homár aránya, az alábbi halászeszközök egyikét kell használniuk:
                                                            
                                                                        i.
                                                                     
                                                                     
                                                                        300 mm szembőségű négyzetes szemű hálómező; a 12 métert el nem érő teljes hosszúságú hajók 200 mm szembőségű négyzetes szemű hálómezőt használhatnak;
                                                                     
                                                                  
                                                                        ii.
                                                                     
                                                                     
                                                                        Seltra-hálópanel;
                                                                     
                                                                  
                                                                        iii.
                                                                     
                                                                     
                                                                        35 mm rácsrúdtávolságú szelektáló rács;
                                                                     
                                                                  
                                                                        iv.
                                                                     
                                                                     
                                                                        CEFAS-hálórács;
                                                                     
                                                                  
                                                                        v.
                                                                     
                                                                     
                                                                        lengőhálós vonóháló;
                                                                     
                                                                  
                                                      
                                                            b)
                                                         
                                                         
                                                            a legalább 12 méter teljes hosszúságú, fenékvonóhálóval vagy kerítőhálóval halászó olyan hajóknak, amelyek fogásain belül több mint 10 %-a a foltos tőkehal, a közönséges tőkehal és a valódi rájafélék együttes aránya, 120 mm szembőségű zsákvéget kell használniuk;
                                                         
                                                      
                                                            c)
                                                         
                                                         
                                                            a legalább 12 méter teljes hosszúságú, fenékvonóhálóval vagy kerítőhálóval halászó olyan hajóknak, amelyek fogásain belül a foltos tőkehal, a közönséges tőkehal és a rájaalakúak együttes aránya nem éri el a 10 %-ot, 100 mm szembőségű négyzetes szemű hálómezővel felszerelt, 100 mm szembőségű zsákvéget kell használniuk. E rendelkezés nem alkalmazandó azokra a hajókra, amelyek fogásain belül a norvég homár aránya meghaladja a 30 %-ot, illetve a csíkos fésűkagyló aránya meghaladja a 85 %-ot;
                                                         
                                                      
                                                            d)
                                                         
                                                         
                                                            a fenékvonóhálóval vagy kerítőhálóval halászó hajók használhatnak 100 mm szembőségű, T90 típusú zsákvéget.
                                                         
                                                      
                                          
                              Az 1.4.2. pont a)–d) pontjaitól eltérve megengedett alternatív halászeszközök használata, amennyiben az ilyen eszközök legalább azonos vagy nagyobb szelektivitást biztosítanak a közönséges tőkehal, a foltos tőkehal és a vékonybajszú tőkehal esetében. Ezeket az eszközöket a HTMBG értékeli és a Bizottság hagyja jóvá, és meg kell felelniük a 15. cikk (4) bekezdésében foglalt kritériumoknak.
                        
                                    1.5.
                                 
                                 
                                    Az 1.3. és 1.4. pontokban jelzett százalékos fogási arányokat az 1380/2013/EU rendelet 15. cikkével és az e rendelet 27. cikkének (2) bekezdésével összhangban az összes tengeri biológiai erőforrás egyes halászati utak után kirakodott, élősúlyban kifejezett összes fogásának arányában kell kiszámítani.
                                 
                              
                                    1.6.
                                 
                                 
                                    Az 1.3–1.5. pontokban lévő mértékek 2022. december 31-ig érvényesek.”
                                 
                              
                  
                        3.
                     
                     
                        A C. rész a következő pontokkal egészül ki:
                        
                                    „10.
                                 
                                 
                                    A fenékvonóhálóval és kerítőhálóval történő halászatra vonatkozó korlátozások a Kelta-tengeren
                                    
                                                10.1.
                                             
                                             
                                                Az alábbi körzetekben a hajók nem halászhatnak fenékvonóhálóval és kerítőhálóval:
                                                
                                                            a)
                                                         
                                                         
                                                            ICES 7f–k körzetek;
                                                         
                                                      
                                                            b)
                                                         
                                                         
                                                            az ICES 7e körzetnek a ny. h. 5°-tól nyugatra eső területén; és
                                                         
                                                      
                                                            c)
                                                         
                                                         
                                                            az ICES 7b és 7c körzetekben.
                                                         
                                                      
                                          Ez a tilalom nem vonatkozik a hajókra abban az esetben, ha:
                                    
                                                i.
                                             
                                             
                                                legalább 100 mm szembőségű zsákvéget használnak, vagy
                                             
                                          
                                                ii.
                                             
                                             
                                                a közönséges tőkehal járulékos fogásai a HTMBG értékelése szerint nem haladják meg az 1,5 %-ot, amikor az 1.3. pont B. részében említett területeken kívül halásznak.
                                             
                                          
                              Az i. alponttól eltérve, amennyiben a halászhajók a 10.1.c) pontban meghatározott területeken folytatnak tevékenységet, használhatnak olyan alternatív halászeszközt is, amely a HTMBG értékelése szerint azonos vagy nagyobb szelektivitást eredményez, mint a vegyes tengerfenéki halászatban használt, legalább 100 mm szembőségű zsákvég. Az ilyen eszköznek meg kell felelnie a 15. cikk (4) bekezdésben foglalt előírásoknak, és azt a Bizottságnak jóvá kell hagynia.
                        
                                    10.2.
                                 
                                 
                                    A 10.1. pontban lévő mértékek 2022. december 31-ig alkalmazandók.”